P6_TA(2006)0499

Ετήσια έκθεση του Διαμεσολαβητή για το 2005

Ψήφισμα του Ευρωπαϊκού Κοινοβουλίου σχετικά με την ετήσια έκθεση για τις δραστηριότητες του Ευρωπαίου Διαμεσολαβητή το 2005 (2006/2117(INI))

Το Ευρωπαϊκό Κοινοβούλιο,

- έχοντας υπόψη την ετήσια έκθεση για τις δραστηριότητες του Ευρωπαίου Διαμεσολαβητή το 2005,

- έχοντας υπόψη το άρθρο 195 της Συνθήκης ΕΚ,

- έχοντας υπόψητο άρθρο 43 του Χάρτη Θεμελιωδών Δικαιωμάτων της Ευρωπαϊκής Ένωσης,

- έχοντας υπόψη την απόφαση 94/262/ΕΚΑΧ, ΕΚ, Ευρατόμ του Ευρωπαϊκού Κοινοβουλίου, της 9ης Μαρτίου 1994, σχετικά με το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του [1],

- έχοντας υπόψη την ανακοίνωση της Επιτροπής, της 5ης Οκτωβρίου 2005, με τίτλο: "Ανάθεση ευθύνης για έγκριση και διαβίβαση ανακοινώσεων στον Ευρωπαίο Διαμεσολαβητή και εξουσιοδότηση υπαλλήλων να προσέρχονται ενώπιον του Ευρωπαίου Διαμεσολαβητή" (SEC(2005)1227),

- έχοντας υπόψη τα παλαιότερα ψηφίσματά του σχετικά με τις δραστηριότητες του Ευρωπαίου Διαμεσολαβητή και ιδίως το ψήφισμα της 4ης Απριλίου 2006 σχετικά με την ειδική έκθεση του Ευρωπαίου Διαμεσολαβητή μετά το σχέδιο σύστασης προς το Συμβούλιο της Ευρωπαϊκής Ένωσης στην περίπτωση της καταγγελίας 2395/2003/GG σχετικά με τον ανοικτό χαρακτήρα των συνεδριάσεων του Συμβουλίου κατά την άσκηση των νομοθετικών του καθηκόντων [2],

- έχοντας υπόψη το άρθρο 195, παράγραφος 2, δεύτερη και τρίτη πρόταση, του Κανονισμού του,

- έχοντας υπόψη την έκθεση της Επιτροπής Αναφορών (A6-0309/2006),

Α. λαμβάνοντας υπόψη ότι η ετήσια έκθεση 2005 για τις δραστηριότητες του Ευρωπαίου Διαμεσολαβητή υποβλήθηκε επισήμως στον Πρόεδρο του Ευρωπαϊκού Κοινοβουλίου στις 13 Μαρτίου 2006 και ο Διαμεσολαβητής, Νικηφόρος Διαμαντούρος, παρουσίασε την έκθεσή του στην Επιτροπή Αναφορών στις 3 Μαΐου 2006,

Β. λαμβάνοντας υπόψη ότι η διακήρυξη του Χάρτη Θεμελιωδών Δικαιωμάτων της Ευρωπαϊκής Ένωσης πραγματοποιήθηκε κατά το Ευρωπαϊκό Συμβούλιο της Νίκαιας στις 7 Δεκεμβρίου 2000 και ότι υπάρχει η πολιτική βούληση να δοθεί στον Χάρτη δεσμευτική νομική ισχύς,

Γ. λαμβάνοντας υπόψη ότι το άρθρο 41 του Χάρτη Θεμελιωδών Δικαιωμάτων προβλέπει ότι "κάθε πρόσωπο έχει δικαίωμα στην αμερόληπτη, δίκαιη και εντός ευλόγου προθεσμίας εξέταση των υποθέσεών του από τα όργανα και τους οργανισμούς της Ένωσης",

Δ. λαμβάνοντας υπόψη ότι το άρθρο 195 της Συνθήκης ΕΚ και το άρθρο 43 του Χάρτη Θεμελιωδών Δικαιωμάτων προβλέπουν ότι "κάθε πολίτης της Ένωσης ή κάθε φυσικό ή νομικό πρόσωπο που κατοικεί ή έχει την καταστατική έδρα του σε κράτος μέλος, έχει δικαίωμα να προσφεύγει στον Διαμεσολαβητή της Ένωσης, σχετικά με περιπτώσεις κακής διοίκησης στο πλαίσιο της δράσης των κοινοτικών οργάνων ή οργανισμών, με εξαίρεση το Δικαστήριο και το Πρωτοδικείο κατά την άσκηση των δικαιοδοτικών καθηκόντων τους",

Ε. λαμβάνοντας υπόψη ότι είναι ουσιαστικό να διατίθενται στα κοινοτικά θεσμικά όργανα και στους οργανισμούς οι απαραίτητοι πόροι από τον προϋπολογισμό, για να μπορούν να επιτελούν τα καθήκοντά τους κατά τρόπον ώστε οι πολίτες να λαμβάνουν άμεση και ουσιαστική απάντηση στα ερωτήματα, στις καταγγελίες και στις αναφορές τους,

ΣΤ. λαμβάνοντας υπόψη ότι ο Διαμεσολαβητής υποστήριξε ότι όλα τα κοινοτικά θεσμικά όργανα και οργανισμοί πρέπει να υιοθετήσουν κοινή προσέγγιση όσον αφορά τον Κώδικα Καλής Διοικητικής Συμπεριφοράς, και το σχετικό ψήφισμα του Ευρωπαϊκού Κοινοβουλίου της 6ης Σεπτεμβρίου 2001 [3],

Ζ. λαμβάνοντας υπόψη ότι το 2005 διαβιβάστηκε στον Διαμεσολαβητή ο μέχρι σήμερα μεγαλύτερος αριθμός καταγγελιών [4] και λαμβάνοντας υπόψη ότι το 2005 ο Διαμεσολαβητής παρέσχε αποτελεσματική βοήθεια σε άνω του 75 % όλων των υποθέσεων που παραπέμφθηκαν σ' αυτόν, περιλαμβανομένων των καταγγελιών που κρίθηκαν μη παραδεκτές, είτε κινώντας ερευνητική διαδικασία επί του θέματος, είτε διαβιβάζοντας την υπόθεση σε αρμόδιο φορέα ή παρέχοντας συμβουλή στον καταγγέλλοντα περί του πού να απευθυνθεί για άμεση και αποτελεσματική επίλυση του προβλήματός του,

Η. λαμβάνοντας υπόψη, ωστόσο, ότι σχεδόν το 70 % όλων των καταγγελιών εξακολουθούν να μην εμπίπτουν στην αρμοδιότητα του Διαμεσολαβητή και ότι, στο 93,7 % των περιπτώσεων, τούτο οφείλεται στο γεγονός ότι δεν εμπίπτουν στην αρμοδιότητά του από άποψη περιεχομένου, δεδομένου ότι δεν στρέφονται εναντίον κοινοτικού θεσμικού οργάνου ή οργανισμού·

Θ. λαμβάνοντας υπόψη ότι μπορεί να υπάρξει αλληλεπικάλυψη των δραστηριοτήτων του Διαμεσολαβητή με εκείνες της Επιτροπής Αναφορών, συγκεκριμένα οσάκις ο μεν Διαμεσολαβητής εξετάζει κατά πόσον η κίνηση διαδικασίας επί παραβάσει εκ μέρους της Επιτροπής κατά κράτους μέλους συμφωνεί με τις γενικές αρχές του κοινοτικού δικαίου και της χρηστής διοίκησης, η δε Επιτροπή Αναφορών εξετάζει συγχρόνως αναφορές στις οποίες διατυπώνεται ισχυρισμός περί παραβάσεων του κοινοτικού δικαίου από το συγκεκριμένο κράτος μέλος επί του ιδίου θέματος,

Ι. λαμβάνοντας υπόψη ότι το 2005 ο Διαμεσολαβητής επελήφθη συνολικά 627 ερευνών· λαμβάνοντας υπόψη ότι το αποτέλεσμα των ερευνών που περατώθηκαν δείχνει ότι σε 114 υποθέσεις δεν κατέστη δυνατόν να διαπιστωθούν περιπτώσεις κακής διοίκησης· λαμβάνοντας επίσης υπόψη ότι 89 υποθέσεις διευθετήθηκαν από το ίδιο το θεσμικό όργανο ή τον οργανισμό κατόπιν υποβολής καταγγελίας στον Διαμεσολαβητή και ότι προτάθηκαν 22 διευθετήσεις επί φιλικής βάσεως,

ΙΑ. λαμβάνοντας υπόψη ότι οι έρευνες του Διαμεσολαβητή συχνά έχουν αίσια έκβαση για τους καταγγέλλοντες και συμβάλλουν στη βελτίωση της ποιότητας της διοίκησης χάρις στην έγκριση και υλοποίηση καταλλήλων μέτρων από τα σχετικά θεσμικά όργανα και οργανισμούς,

ΙΒ. λαμβάνοντας υπόψη ότι το 2005 ο Διαμεσολαβητής υπέβαλε στο Ευρωπαϊκό Κοινοβούλιο τρεις ειδικές εκθέσεις· λαμβάνοντας υπόψη ότι η υποβολή ειδικής εκθέσεως στο Κοινοβούλιο αποτελεί ένα πολύτιμο μέσο με το οποίο ο Διαμεσολαβητής μπορεί να επιδιώξει την πολιτική υποστήριξητου Κοινοβουλίου και της Επιτροπής Αναφορών του, για να ικανοποιήσει πολίτες τα δικαιώματα των οποίων έχουν παραβιασθεί, και επίσης να προωθήσει τη βελτίωση των προτύπων της ευρωπαϊκής διοίκησης,

ΙΓ. λαμβάνοντας υπόψη ότι ο μεγαλύτερος αριθμός ερευνών για καταγγελίες αφορούσαν ισχυρισμούς για έλλειψη διαφάνειας· λαμβάνοντας υπόψη ότι το γεγονός αυτό είναι ανησυχητικό εάν ληφθεί υπόψη η δημοκρατική υποχρέωση λογοδοσίας της Ένωσης,

ΙΔ. λαμβάνοντας υπόψη ότι το 68 % των ερευνών του Διαμεσολαβητή αφορούσαν την Επιτροπή· λαμβάνοντας υπόψη ότι η Επιτροπή ενέκρινε στις 4 Οκτωβρίου 2005 νέες εσωτερικές διαδικασίες για την περαιτέρω εξέταση ερευνών που έχει διενεργήσει ο Διαμεσολαβητής,

ΙΕ. λαμβάνοντας υπόψη ότι το 2005 ο Διαμεσολαβητής συνέχισε τη θεμελίωση εποικοδομητικών σχέσεων εργασίας με τα λοιπά ευρωπαϊκά θεσμικά όργανα και οργανισμούς μέσω συναντήσεων και κοινών εκδηλώσεων· λαμβάνοντας υπόψη ότι το 2005 ο Διαμεσολαβητής συνέχισε να διευρύνει και να ενεργοποιεί το Ευρωπαϊκό Δίκτυο Διαμεσολαβητών αναπτύσσοντας την ανταλλαγή πληροφοριών και την κοινή χρήση βέλτιστων πρακτικών· λαμβάνοντας υπόψη ότι η Επιτροπή Αναφορών συμμετέχει σε αυτό το Δίκτυο,

ΙΣΤ. λαμβάνοντας υπόψη ότι το 2005 συμπληρώθηκε δεκαετία από την ίδρυση του θεσμού του Διαμεσολαβητή· λαμβάνοντας υπόψη ότι οι διάφορες δραστηριότητες επικοινωνίας του Διαμεσολαβητή επ' ευκαιρία του εορτασμού της ως άνω επετείου είχαν ως στόχο να αποκτήσουν οι πολίτες καλύτερη επίγνωση των δικαιωμάτων τους και να ενημερωθούν σχετικά με τον τρόπο με τον οποίο μπορούν να ασκούν αυτά τα δικαιώματα και να απευθύνονται στον Διαμεσολαβητή,

1. θεωρεί ότι ο Διαμεσολαβητής συνεχίζει επιτυχώς την επιδίωξη του στόχου που συνίσταται στη βελτίωση της αποτελεσματικότητας της υπηρεσίας του για να προωθηθεί η ορθή διοίκηση και η τήρηση του κράτους δικαίου και των ανθρωπίνων δικαιωμάτων·

2. θεωρεί ότι ο ρόλος του Διαμεσολαβητή στην προώθηση της διαφάνειας και της υποχρέωσης λογοδοσίας στη διαδικασία λήψεως αποφάσεων και στη διοικητική διάρθρωση της Ευρωπαϊκής Ένωσης αποτελεί ουσιαστική συμβολή στην προσπάθεια να επιτευχθεί μία Ένωση όπου οι αποφάσεις λαμβάνονται "όσο το δυνατόν πιο ανοικτά και όσο το δυνατόν εγγύτερα στους πολίτες", όπως προβλέπει το άρθρο 1, παράγραφος 2 της Συνθήκης για την Ευρωπαϊκή Ένωση·

3. θεωρεί ότι θα ήταν καλό να γίνουν πιο αυστηρές οι κοινοβουλευτικές διαδικασίες προκειμένου να εξασφαλιστεί μελλοντικά η ταχύτερη επεξεργασία της ετήσιας έκθεσης του Διαμεσολαβητή από την Επιτροπή Αναφορών·

4. καλεί όλα τα κοινοτικά θεσμικά όργανα και οργανισμούς να εξασφαλίσουν τους απαραίτητους πόρους από τον προϋπολογισμό, προκειμένου να εξασφαλιστεί ότι οι πολίτες λαμβάνουν άμεσες και ουσιαστικές απαντήσεις στις ερωτήσεις, τις καταγγελίες και τις αναφορές που υποβάλλουν·

5. επαναλαμβάνει το αίτημα που έχει διατυπώσει σε προηγούμενα ψηφίσματά του να εγκρίνουν όλα τα κοινοτικά θεσμικά όργανα και οργανισμοί κοινή προσέγγιση όσον αφορά τον Κώδικα Ορθής Διοικητικής Συμπεριφοράς επί τη βάσει του προαναφερθέντος ψηφίσματος της 6ης Σεπτεμβρίου 2001·

6. συμφωνεί με τον Διαμεσολαβητή ότι ο τρόπος με τον οποίο αντιδρά μία διοίκηση σε νόμιμες καταγγελίες αποτελεί το μέτρο αξιολόγησης του βαθμού της εγγύτητας των οργάνων και οργανισμών προς τον πολίτη, καθώς και ότι υπάρχουν ακόμα μεγάλα περιθώρια για βελτιώσεις·

7. επιδοκιμάζει το γεγονός ότι, ακόμη και στις περιπτώσεις που δεν μπόρεσε να διαπιστωθεί κακή διοίκηση, παρεσχέθη βοήθεια στους καταγγέλλοντες και ταυτόχρονα η έρευνα αξιοποιήθηκε ως ευκαιρία βελτίωσης της ποιότητας της διοίκησης·

8. δηλώνει την ικανοποίησή του για τη δημόσια παρουσία του Διαμεσολαβητή που στόχο έχει την ενημέρωση του κοινού, και θεωρεί ότι ενημέρωση υψηλής ποιότητας μπορεί να συμβάλει στη μείωση του αριθμού των καταγγελιών που δεν εμπίπτουν στην αρμοδιότητα του Διαμεσολαβητή· ταυτόχρονα καλεί τον Διαμεσολαβητή να διαβιβάζει άμεσα τις καταγγελίες που δεν εμπίπτουν στην αρμοδιότητά του στην κατάλληλη εθνική ή τοπική υπηρεσία σύμφωνα με την αρχή της επικουρικότητας·

9. επιδοκιμάζει τη γενικά εποικοδομητική συνεργασία του Διαμεσολαβητή με τα θεσμικά όργανα και οργανισμούς της Κοινότητας και επιβεβαιώνει τον ρόλο του ως εξωτερικού μηχανισμού ελέγχου και επιπροσθέτως ως πολύτιμης πηγής διαρκούς βελτίωσης της ευρωπαϊκής διοίκησης·

10. λαμβάνει υπόψη ότι ο Διαμεσολαβητής υπέβαλε τρεις ειδικές εκθέσεις, οι δύο από τις οποίες έχουν ήδη συζητηθεί στο Κοινοβούλιο, ενώ μπορεί να αρχίσει τώρα εξέταση της τρίτης έκθεσης μετά την περάτωση της δίκης·

11. είναι πεπεισμένο ότι πρέπει να πραγματοποιηθεί το συντομότερο δυνατό η αναγκαία αναθεώρηση του καθεστώτος του Διαμεσολαβητή της 9ης Μαρτίου 1994, όπως ζητήθηκε ήδη στην τελευταία έκθεση της Επιτροπής Αναφορών για την ετήσια έκθεση του Διαμεσολαβητή για το έτος 2004· χαιρετίζει το γεγονός ότι ο Διαμεσολαβητής υπέβαλε ουσιαστική πρόταση για την εν λόγω προσαρμογή στο Προεδρείο του Κοινοβουλίου στις 11 Ιουλίου 2006·

12. επιδοκιμάζει την καλή συνεργασία του Διαμεσολαβητή με την Επιτροπή Αναφορών του·

13. ζητεί, ωστόσο, να ορισθεί σαφώς και να οριοθετηθεί ο ρόλος του Διαμεσολαβητή σε σχέση με τον ρόλο της Επιτροπής Αναφορών του και προτρέπει τον Διαμεσολαβητή να συνεχίσει να παραμένει εντός του πλαισίου αρμοδιοτήτων του όταν προσπαθεί να βοηθεί τους πολίτες·

14. θεωρεί πάντως ότι ο Διαμεσολαβητής και η Επιτροπή Αναφορών, όταν, ενεργώντας εντός του αντίστοιχου πεδίου εντολής και αρμοδιοτήτων τους, ερευνούν θέματα που αλληλεπικαλύπτονται, όπως επί παραδείγματι, τον τρόπο με τον οποίον η Επιτροπή αντιμετώπισε περιπτώσεις παραβάσεως της Συνθήκης όσο και την ίδια την καταγγελλόμενη παράβαση, μπορούν να επιτύχουν συνεργία μέσω της στενής συνεργασίας·

15. ζητεί από τον Ευρωπαίο Διαμεσολαβητή να ασκεί αυτεπαγγέλτως τις ελεγκτικές του αρμοδιότητες προς διασφάλιση της διαφάνειας και της ομαλής διεξαγωγής όλων των διαδικασιών πρόσληψης προσωπικού, είτε αυτές διενεργούνται μέσω της Ευρωπαϊκής Υπηρεσίας Επιλογής Προσωπικού (EPSO) είτε απευθείας από ευρωπαϊκό θεσμικό όργανο ή οργανισμό, περιλαμβανομένης και της υπηρεσίας προσωπικού του ίδιου του Διαμεσολαβητή·

16. επιδοκιμάζει την ειδική έκθεση σχετικά με τον ανοικτό χαρακτήρα των συνεδριάσεων του Συμβουλίου κατά την άσκηση των νομοθετικών του καθηκόντων και ζητεί από το Συμβούλιο να συμμορφωθεί προς το προαναφερθέν ψήφισμά του της 4ης Απριλίου 2006 και να μεριμνήσει ώστε στο μέλλον όλες οι συνεδριάσεις του στις οποίες ενεργεί ως νομοθέτης να είναι ανοικτές και προσβάσιμες από το κοινό·

17. ζητεί από τις μελλοντικές προεδρίες του Συμβουλίου, στο πλαίσιο των προσπαθειών για μεγαλύτερη διαφάνεια, να προσφέρουν τις σελίδες τους στο Διαδίκτυο σε όλες τις επίσημες γλώσσες της ΕΕ (σύμφωνα με το Παράρτημα Ι των Συμπερασμάτων του Ευρωπαϊκού Συμβουλίου των Βρυξελλών, της 15ης και 16ης Ιουνίου 2006), προκειμένου να καταστήσουν δυνατή ή να διευκολύνουν την πρόσβαση του μέγιστου δυνατού αριθμού πολιτών στις δραστηριότητές τους·

18. προτείνει επιπλέον, στο πλαίσιο της προσπάθειας για μεγαλύτερη εγγύτητα προς τους πολίτες, να καταστεί η διαδικτυακή πύλη http://europa.eu ενιαία αρχική σελίδα όλων των κοινοτικών θεσμικών οργάνων, προκειμένου να δοθεί στους πολίτες, μέσω μίας κατά το δυνατόν σαφούς και απλής δομής, μία καλύτερη γενική εικόνα των θεσμικών οργάνων, της κατανομής αρμοδιοτήτων και των διαδικασιών λήψεως αποφάσεων στην Κοινότητα και να αποφευχθεί η περιττή σύγχυση εξαιτίας της ύπαρξης παράλληλων σελίδων·

19. επικροτεί την καθιέρωση νέων εσωτερικών διαδικασιών στην Επιτροπή, που είναι η κύρια υπεύθυνη για να απαντά στις έρευνες του Διαμεσολαβητή, βάσει των οποίων επιμέρους Επίτροποι θα αναλαμβάνουν μία συγκεκριμένη περίπτωση, και καλεί την Επιτροπή να καθιερώσει μια τέτοια διαδικασία και για την επεξεργασία των αναφορών·

20. επικροτεί το Ευρωπαϊκό Δίκτυο Διαμεσολαβητών και τη συνεργασία του Ευρωπαίου Διαμεσολαβητή με τους διαμεσολαβητές και ανάλογα όργανα σε εθνικό, περιφερειακό και τοπικό επίπεδο στα κράτη μέλη και προτρέπει σε περαιτέρω ενίσχυση της ανταλλαγής βελτίστων πρακτικών·

21. καλεί το Διαμεσολαβητή να ενημερώνει την Επιτροπή Αναφορών σε τακτικά διαστήματα για τις δραστηριότητές του στα κράτη μέλη και τις επαφές του με τους εθνικούς Διαμεσολαβητές·

22. επικροτεί ιδιαίτερα την ειδική γραπτή διαδικασία με την οποία εθνικοί ή περιφερειακοί διαμεσολαβητές λαμβάνουν γραπτή απάντηση σε ερωτήσεις που αφορούν το κοινοτικό δίκαιο και την ερμηνεία του από τον Ευρωπαίο Διαμεσολαβητή ως πολύτιμη συμβολή σε μία καλύτερη μεταφορά και εφαρμογή του κοινοτικού δικαίου·

23. παροτρύνει τον Ευρωπαίο Διαμεσολαβητή να δίδει όλο και πιο μεγάλη βαρύτητα σε εκδηλώσεις για τους πολίτες και συνεπώς δυνητικούς καταγγέλλοντες, καθώς είναι φανερό ότι η οριοθέτηση αρμοδιοτήτων και οι διαδικασίες λήψεως αποφάσεων μεταξύ του ευρωπαϊκού, εθνικού και περιφερειακού επιπέδου εξακολουθούν να είναι ακόμα ασαφείς για πολλούς πολίτες και επιχειρήσεις·

24. αναγνωρίζει τις προσπάθειες του Διαμεσολαβητή για να αποκτήσουν οι πολίτες μεγαλύτερη επίγνωση του δικαιώματός τους να υποβάλλουν καταγγελίες στον Διαμεσολαβητή· συνιστά, ωστόσο, στον Διαμεσολαβητή, λαμβανομένου υπόψη του μεγάλου αριθμού καταγγελιών που δεν εμπίπτουν στην αρμοδιότητά του, να εντείνει τις προσπάθειες για σαφή ενημέρωση των πολιτών σχετικά με τις αρμοδιότητές του·

25. καλωσορίζει την ολοένα και μεγαλύτερη συμμετοχή των μέσων μαζικής ενημέρωσης στην προβολή του έργου του Διαμεσολαβητή·

26. εγκρίνει την ετήσια έκθεση για το 2005 που υπέβαλε ο Ευρωπαίος Διαμεσολαβητής και επιδοκιμάζει ιδιαιτέρως την αναλυτική κατάταξη των καταγγελιών ανάλογα με την διαδικασία που εφαρμόστηκε, το είδος της καταγγελλόμενης κακοδιοίκησης, το θεσμικό όργανο που αφορά κλπ.

27. αναθέτει στον Πρόεδρό του να διαβιβάσει το παρόν ψήφισμα και την έκθεση της Επιτροπής Αναφορών στο Συμβούλιο και στην Επιτροπή, στον Ευρωπαίο Διαμεσολαβητή, στις κυβερνήσεις και τα κοινοβούλια των κρατών μελών, καθώς και στους διαμεσολαβητές ή τα αντίστοιχα όργανα των κρατών μελών.

[1] ΕΕ L 113 της 4.5.1994, σ. 15. Απόφαση όπως τροποποιήθηκε από την απόφαση 2002/262/EΚ, EΚΑΧ, Ευρατόμ (ΕΕ L 92 της 9.4.2002, σελ. 13).

[2] Κείμενα που εγκρίθηκαν, P6_TA(2006)0121.

[3] ΕΕ C 72 E της 21.3.2002, σ. 331.

[4] Συνολικά 3920, που ισοδυναμεί με αύξηση 5% σε σύγκριση με το προηγούμενο έτος. Όμως 335 από τις καταγγελίες αφορούσαν το ίδιο θέμα και εξετάστηκαν από κοινού.

--------------------------------------------------